<classify> MAELFU ya watu wanasubiri kuokolewa huku baadhi wakiwa kwenye mapaa ya nyumba na wengine wakiwa kwenye miti kutokana na kuzingirwa na mafuriko yaliyochochewa na kimbunga cha hivi karibuni, kilichosababisha vifo vya watu wapatao 300 nchini hapa na Zimbabwe.Wakati maeneo yaliyokumbwa na kimbunga, mafuriko yakikabiliwa na ukosefu wa chakula na maji salama, mashirika yanayojihusisha na huduma za afya yamesema lipo pia tishio la magonjwa. Vikosi vya misaada vimesema takribani watu 200 wamethibitika kupoteza maisha nchini hapa. Lakini imeelezwa kuwa maeneo mengi hayajafikiwa. Ofisa kutoka Shirikisho la Kimataifa la Msalaba Mwekundu na Mwezi Mwekundu, Caroline Haga, alisema maeneo yaliyoathirika kwa kiwango kikubwa ni yaliyo karibu na mto Buzi, Magharibi mwa mji wa Beira.Alisema timu ya waokoaji ilikuwa ikidondosha biskuti, vidonge vya kusafisha maji na vifaa vingine kwa watu waliozingirwa na maji pamoja na tope. Kuna maelfu ya watu...kwenye paa na miti wakisubiri kuokolewa, alisema Haga wakati akizungumza na Shirika la habari la AFP. Aliendelea kusema , Tumechelewa sana. Watu wanasubiri kuokolewa kwa zaidi ya siku tatu mpaka sasa.Hatuwezi kuwachukua watu wote kwa pamoja kwa hiyo kipaumbele chetu ni watoto, wajawazito na majeruhi. Unapofika kwenye maeneo hayo, jambo la kwanza unaloshuhudia ni uharibifu na maji mengi, alisema Get Verdonck, ambaye ni mratibu wa shirika la kujitolea la masuala ya afya la Médecins Sans Frontières MSF. Akizungumza na Shirika la habari la Reuters mjini hapa, Verdonck alisema watu wanatumia maji ya visima yasiyo na dawa na maji hayo siyo safi. Rais wa Msumbiji, Felipe Nyusi alisema juzi kuwa watu wapatao 100,000 wako hatarini.  <topic>: kitaifa 